เข็มทิศตลาดทุน
ตลาดหุ้นเอเชียส่งท้ายสัปดาห์ด้วยแรงบวกเกือบทั้งภูมิภาค
3 มี.ค. 2555

ตลาดหุ้นเอเชียส่งท้ายสัปดาห์ด้วยแรงบวกเกือบทั้งภูมิภาค โดยตลาดหุ้นโตเกียวปิดตลาดเพิ่มขึ้น 0.72% ไปอยู่ที่ 9,777.03 จุด ซึ่งสัปดาห์หน้าดัชนีนิกเกอิจะต้องเจอกับแรงต้านสำคัญที่ 10,000 จุด 
ส่วนตลาดหุ้นซิดนีย์ก็ปรับขึ้น 0.41% ไปอยู่ที่ 4,273.1 จุด และตลาดหุ้นโซลของเกาหลีใต้ ปรับขึ้น 0.22% ไปปิดที่ 2,034.63 จุด ส่วนตลาดหุ้นฮ่องกง ดัชนีฮั่งเส็งก็ปรับขึ้น 0.81% ไปปิดที่ 21,562.26 จุด
ปัจจัยสำคัญที่ส่งแรงบวกต่อตลาดหุ้นเอเชียนั้น มาจากความสำเร็จจากวิกฤตหนี้กรีซที่เริ่มผ่อนคลายลง หลังรัฐมนตรีคลังยุโรปเห็นพ้องในการปรับโครงสร้างหนี้ของกรีซ ซึ่งทำให้กระบวนการให้ความช่วยเหลือของกรีซนั้นค่อนข้างเป็นไปอย่างเรียบร้อย หลังจากที่สหภาพยุโรปและกองทุนการเงินระหว่างประเทศ (ไอเอ็มเอฟ) เห็นพ้องที่จะให้ความช่วยเหลือกรีซ 1.3 แสนล้านยูโร เมื่อสัปดาห์ที่แล้ว
นอกจากนั้น ผู้นำยุโรปในการประชุมที่กรุงบรัสเซลส์ ยังหารือถึงการส่งเสริมการเติบโตทางเศรษฐกิจและการสร้างงานในภูมิภาค ซึ่งถือเป็นการสร้างความเชื่อมั่นมากขึ้นให้กับตลาดทุนทั่วโลกด้วย 
นอกจากนั้น ตลาดยังมีแรงบวกจากข่าวดีของกระทรวงแรงงานสหรัฐที่เปิดเผยว่า การประกันการว่างงานใหม่ของสหรัฐนั้นปรับลดลง ซึ่งเป็นดัชนีชี้ว่าการเลย์ออฟพนักงานในสหรัฐได้เริ่มลดลงแล้วเมื่อสัปดาห์ที่แล้ว
ทั้งนี้ ทิศทางของปัญหาการว่างงานของสหรัฐดีขึ้นเป็นลำดับ โดยอัตราการว่างงานเดือนล่าสุดอยู่ที่ 8.3% ถือเป็นระดับที่ต่ำที่สุดจากเกือบ 10% ในเดือน ก.พ. 2552